**phoenix nu are cuib**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

din jarul inimii mele îşi înălţă zborul

absolutul o înghite molcom şi cască a plictiseală

de câteva zile am uitat să dorm

pe obraji destinul îmi desenează hărţi

cearcănele adânci

abis între ieri şi mâine

prezentul este un loc unde nu mă aflu niciodată

îţi treci arătătorul peste buzele mele

ca şi cum ai contura ultimul sărut

o amintire îndepărtată

tresare în ciobul de cer oglindit în asfaltul ud

unde eşti tu

unde încep eu

şi cât din noi lipseşte să fim întregi

phoenix nu are cuib

decât în imaginaţia noastră

o phoenix e iubirea mea pentru tine

arde intens

fără să-i pese că moartea o somează la fiecare intersecţie

iartă-mă dacă te-am ucis

găseşte puterea să renaşti înăuntrul meu

\*\*\*

m-ai frământat din jarul iubirilor nestinse

aripile mi-au devenit flăcări învelindu-ți iubirea

un basm cu herghelii de fluturi desenând zigzaguri în artere

uneori arzi mai tare ca phoenix

te consumi alături de mine

cenușa ni se-amestecă devenind o singură substanță

avidă să explodeze dintr-o scânteie

murim spre a renaște cu dorința de înalt în sânge

dă-mi aripa să-mi acopăr ochii

să nu văd infinitul cum îmi atinge pleoapele

să nu mă curteze abisul căscat sub noi

o clipă doar când nu-ți simt flacăra

mă prăbușesc în vid

rotindu-mă la întâmplare

fără nicio lege

fără niciun sens

mi-ai mângâiat fiecare respirație

aripile mi-au crescut sub atingerea ta

nu încap în alt cuib

nici nu există unul

mai mare ca inima

unde ard și renasc în fiecare an

mă doare când mă ucizi

dar știu că mă ajuți să renasc mai tânăr c-o primăvară

liliana trif ioan grigoraș